చిన్న పట్టణాలకూ విమాన సేవలు
- ఐదేండ్లలో 100 కొత్త విమానాశ్రయాలు
న్యూఢిల్లీ: ఆసియాలో అతిపెద్ద మూడో ఆర్థిక వ్యవస్థగా వెలుగొందుతున్న భారత్‌లో ఆర్థికవృద్ధికి గాను విమాన సేవల వ్యాప్తిని పెంచాలని సర్కారు భావిస్తోంది. ఈ క్రమంలో భాగంగా రానున్న ఐదేండ్ల కాలంలో దేశంలోని చిన్నచిన్న పట్టణాలు, పెద్ద గ్రామాలను అనుసంధానం చేస్తూ దాదాపు 1000 కొత్త మార్గాల్లో విమాన సేవలను అందుబాటులోకి తేవాలని సర్కారు నిర్ణయించింది. ఈ డిమాండ్‌కు అనుగుణంగా దేశంలో అదనంగా మరో 100 కొత్త విమానాశ్రయాలను అమలులోకి తేవాలని కూడా ప్రభత్వుం యోచిస్తున్నట్టుగా సమాచారం. దేశంలో మౌలిక వనరుల అభివృద్ధికిగాను సమావేశమైన ఉన్నత శ్రేణి అధికారుల బృందం గతవారం ఈ దిశగా సమాలోచనలు జరిపినట్టుగా తెలుస్తోంది. ఈ చర్చల్లో భాగంగా విమానాలను అద్దెకు తీసుకునే విషయమై చర్యలు చేపట్టే దిశగా ఈ సమావేశంలో చర్చించినట్టుగా తెలుస్తోంది. 2025 నాటికి దేశ ఆర్థిక వ్యవస్థను 5 ట్రిలియన్ల ఆర్థిక వ్యవస్థ స్థాయికి తీసుకుపోవాలని లక్ష్యంగా పెట్టుకున్న సర్కారు ఇందుకు గాను విమాన రంగాన్ని ప్రధానంగా అభివృద్ధి చేయాలని నిర్ణయించినట్టుగా సమాచారం. దేశంలో పెట్టుబడులను పెంచి ఇన్వెష్ట్‌మెంట్‌ హబ్‌గా మార్చాలని భావిస్తున్న సర్కారు ఈ దిశగా ఇప్పటికే కార్పొరేట్‌ పన్నును భారీగా తగ్గించిన సంగతి తెలిసిందే. దీనికి కొనసాగింపుగానే పొరుగున ఉన్న చైనా మాదిరిగానే మన దేశంలో కూడా విమాన సర్వీసుల విస్తృతిని పెంచాలని సర్కారు భావిస్తున్నట్టుగా తెలుస్తోంది. ఈ క్రమంలో భాగంగానే దేశంలో శిక్షణ పొందిన కమర్షియల్‌ పైలట్ల సంఖ్యను కూడా 1,200లకు పెంచాలని నిర్ణయించినట్టుగా సమాచారం.
మీ స్నేహితులకు రికమెండ్ చెయ్యండి